Teollisuusliiton ja Teknologiateollisuuden väliset työehtosopimusneuvottelut päättyivät sunnuntaina tuloksettomina, tiedottaa Teollisuusliitto.

Teollisuusliitto aloittaa lakon kahden viikon kuluttua. Petteri Paalasmaa

Juuri Teknologiateollisuuden ja Teollisuusliiton välisiä neuvotteluja on pidetty työmarkkinakierroksen keskeisimpinä neuvotteluina, koska neuvottelutuloksen on odotettu vaikuttavan merkittävästi palkankorotusten tasoon muillakin aloilla. Neuvottelut kuitenkin kariutuivat tuloksettomina sunnuntaina.

Teollisuusliitto on päättänyt lakon aloittamisesta kymmenellä toimialallaan 9. joulukuuta.

Laajat työnseisaukset alkavat eri toimialoilla maanantaina 9.12. kello 00 ja päättyvät keskiviikkona 11.12. kello 23.59. Lakkoon osallistuu yhteensä noin 35 000 työntekijää 180 yrityksen toimipisteessä eri puolilla Suomea.

180 yrityksen toimipistettä löytyvät taulukosta jutun lopusta.

Teollisuusliiton julistaman työnseisauksen piirissä ovat teknologiateollisuuden, malmikaivosten, kumiteollisuuden, öljy-, maakaasu- ja petrokemianteollisuuden, kemian perusteollisuuden, lasikeraamisen teollisuuden, muovituoteteollisuuden ja kemiantuoteteollisuuden, teknisen huollon ja kunnossapidon sekä mekaanisen metsäteollisuuden sopimisalat sekä puolustusministeriön työpaikat.

Teollisuusliiton mukaan työtaistelu ei koske ihmishengen ja terveyden turvaamiseksi tehtävää työtä, eikä yritysten omilla työterveysasemilla tai yritysten tehdaspalokunnissa tehtävää työtä.

– On todella valitettavaa, että joudumme turvautumaan näin koviin otteisiin, mutta muukaan ei nyt näytä auttavan, Teollisuusliiton puheenjohtaja Riku Aalto sanoo tiedotteessa.

– Jouduimme sunnuntaina katkaisemaan neuvottelumme myös teknologiasektorilla, kun työnantajapuolen halu sopimuksen syntymiseen oli täysin olematon, hän sanoo.

Teollisuusliiton näkemyksen mukaan työnantajien vaatimukset toisivat toteutuessaan runsaasti heikennyksiä nykyisiin työehtoihin. Heikennysten vaikutuksesta työntekijät häviäisivät jopa 20 prosentin verran nykytilaan verrattuna, liitto laskee.

Neuvottelujen kiistakapulana ovat olleet muun muassa kiky-tunnit ja arkipyhät.

– Olemme valmistautuneet painostustoimiimme sen verran perusteellisesti, että eiköhän patruunoillakin ala kello kilkuttaa hieman toisessa sävyssä, Aalto sanoo tiedotteessa.

Teollisuusliiton viidellä sopimusalalla käynnissä ollut ylityökielto päättyy sunnuntain ja maanantain välisenä yönä.

Viisi Pron alaa mukana

Työnseisaus koskee erikseen nimettyjä yrityksiä ammattiliitto Pron viidellä sopimusalalla. Ne ovat mukana lakossa maanantaista 9.12. kello 00 alkaen keskiviikkoon 11.12. kello 23.59 saakka.

Työnseisaus koskee Pron toimihenkilöiden työehtosopimuksen mukaisia töitä teknologiateollisuudessa, suunnittelu- ja konsulttialalla, kemianteollisuudessa sekä kumi- ja lasikeraamisessa teollisuudessa.

Ylityökielto Pron teknologiateollisuuden toimihenkilöiden työehtosopimuksen soveltamisalalla jatkuu 11. joulukuuta saakka.

Samalla ilmoitettiin teknologiateollisuuden toimihenkilöiden työehtosopimuksen soveltamisalalle koko alaa koskevan ylityökiellon sekä vapaa-ajalla työasioissa matkustamisen kiellon jatkamisesta 11.12.2019 kello 00 saakka.

Pron mukaan liiton ehdoton tavoite on ollut kilpailukykysopimuksen 24 tunnin työajan pidennyksen poistaminen työehtosopimuksista. Palkkaratkaisusta ei ole liiton mukaan päästy keskustelemaan lainkaan.

Samaan aikaan Teollisuusliiton ja Pron kanssa myös ylempien toimihenkilöiden YTN on jättänyt ilmoituksen työnseisauksesta.

YTN ilmoitti noin 50 teknologiateollisuuden yritystä koskevasta lakosta teknologiateollisuuden sekä suunnittelu- ja konsulttialan sopimusaloille. YTN:n teknologiateollisuuden alalla kolmen päivän lakko on 9.–11.12. Suunnittelu- ja konsulttialalla työnseisaus on kolmessa kolmen päivä jaksossa ajalla 9.–18. joulukuuta.

YTN on jo aiemmin ilmoittanut teknologiateollisuutta sekä suunnittelu- ja konsulttialaa koskevista ylityö- ja vapaa-ajalla matkustamisen kielloista. Ne koskevat noin 100 000 palkansaajaa. Jos joulukuussa alkavat lakot toteutuvat, niiden piirissä on arvion mukaan noin 50 000 ylempää toimihenkilöä.

Työnantaja syyttää vääristelystä

Työnantajapuolen näkemyksen mukaan neuvottelut olivat pisimmällä juuri Teollisuusliiton kanssa ja suurimmasta osasta neuvottelupöydässä esillä olleista asioista saatiin jo sopu.

– Teollisuusliitto yrittää lakolla uhaten runnoa läpi ylimitoitetun ja kohtuuttoman palkkavaatimuksensa, joka rapauttaisi toteutuessaan kilpailukyvyn ja johtaisi väistämättä työpaikkojen menetyksiin, Teknologiateollisuuden tiedotteessa todetaan.

– Talous on noussut viime vuosien aikana lähes kymmenen vuotta jatkuneesta aallonpohjasta, kilpailukyky on parantunut ja työllisyys kohentunut. Teollisuusliitto on valmis heittämään hyvän kehityksen kertaheitolla romukoppaan. Ylisuuret palkankorotukset olisivat todellinen uhka työllisyydelle. Talouskasvun hidastuessa on muutenkin haasteellista ylläpitää hyvää työllisyyskehitystä, sanoo Teknologiateollisuuden työmarkkinajohtaja Minna Helle tiedotteessa.

Työnantajapuoli toteaa tiedotteessa saman kuin ammattiliitto Pro, eli että osapuolet eivät päässeet edes keskustelemaan palkkaratkaisusta. Kiky-tunnit ovat olleet neuvottelujen vaiken pala.

Neuvottelujen ylempien toimihenkilöiden YTN:n kanssa Teknologiateollisuus kuvailee edenneen hitaasti.

– Monet ammattiliitot ovat tietoisesti vääristelleet työnantajien tavoitteita julkisuudessa. Kun neuvottelupöydässä on keskusteltu esimerkiksi työaikaan liittyvistä vaihtoehtoisista ratkaisumalleista, ne on listattu yhteen ja väitetty työnantajan tavoittelevan kaikkia yhtä aikaa, Helle sanoo.